SKRIFTLIG FORESPØRGSEL E-1178/01

af Helmuth Markov (GUE/NGL) til Kommissionen

(19. april 2001)

Om: Konkurrenceretlig undersøgelse af sammenslutningen af konsortierne IVG og Hochtief med henblik på opførelsen af den internationale lufthavn Berlin Brandenburg (BBI)

Den 5. februar 2001 gav Kommissionen i forbindelse med udbudsproceduren for opførelsen af den internationale lufthavn Berlin Brandenburg (BBI) de tidligere konkurrenter Hochtief og IVG tilladelse til i fællesskab at give licitationstilbud på den planlagte internationale lufthavn i Berlin. I henhold til medierne skulle det i udtalelsen fra Generaldirektoratet for Konkurrence hedde, at projektet i den forelagte form ikke

vil have skadelig indflydelse på konkurrencen mellem de europæiske lufthavne. Udtalelsen skulle imidlertid helt klart lade det stå åbent, om den samlede licitationsprocedure for opførelsen og driften af BBI overhovedet er lovformelig.

Kommissionen bedes derfor besvare følgende spørgsmål:

1. Hvilket konkret indhold havde den ansøgning, konsortierne IVG og Hochtief indgav til Europa-Kommissionen om en konkurrenceretlig undersøgelse af deres sammenslutning med henblik på opførelsen og driften af den internationale lufthavn Berlin Brandenburg (BBI)?

2. Hvilke særskilte aspekter af sammenslutningen kontrollerede Kommissionen på grundlag af denne ansøgning?

3. Hvilke konkrete resultater af undersøgelsen meddelte Kommissionen den 5. februar 2001 de ovennævnte ansøgere?

4. Var der konkrete aspekter af sammenslutningen af IVG og Hochtief, som ikke blev undersøgt med henblik på Kommissionens afgørelse af 5. februar 2001? I givet fald, hvilke punkter, og hvorfor blev disse ikke undersøgt?

5. Højesteretten i Brandenburg konstaterede med sin beslutning af 3. august 1999 overtrædelser i licitationsproceduren for privatiseringen af Berlin Brandenburg Flughafen Holdning (BBF) og bygningen af BBI. Tog Europa-Kommissionen hensyn hertil i forbindelse med den konkurrenceretlige undersøgelse af sammenslutningen af IVG og Hochtief? I givet fald, ud fra hvilke synspunkter? Hvis dette ikke er tilfældet, hvorfor blev der ikke taget hensyn til lovformeligheden af ovennævnte licitationsprocedure i forbindelse med Kommissionens afgørelse af 5. februar 2001?

6. Pålægger Kommissionens afgørelse af 5. februar 2001 ansøgerne nogen begrænsninger eller forpligtelser? I givet fald hvilke?

7. Er der knyttet forbehold til Europa-Kommissionens afgørelse af 5. februar 2001, under hvilke den gav tilladelse til, at konsortierne IVG og Hochtiefs i fællesskab opfører og driver BBI?

Svar afgivet på Kommissionens vegne af Mario Monti

(16. juli 2001)

1. Den 22. december 2000 anmeldte IVG Holding AG (IVG) og Hochtief AirPort GmbH (HTA) i henhold til artikel 4 i Rådets forordning (EØF) nr. 4064/89 af 21. december 1989 om kontrol med virksomhedssammenslutninger(1) (fusionsforordningen) deres forslag om fælles overtagelse af Berlin Brandenburg Flughafen Holding GmbH (BBF). BBF er ansvarlig for driften af det kommercielle lufthavnssystem i regionen Berlin/Brandenburg og for udvidelsen af systemet i fremtiden. Berlins tre nuværende kommercielle lufthavne i Tegel, Tempelhof og Schönefeld drives af fuldt ejede BBF-datterselskaber. BBF skal opføre og drive den planlagte Berlin Brandenburg International Airport (BBI). Der er tale om en obligatorisk ansøgning i henhold til ovennævnte forordning, som danner grundlag for Kommissionens undersøgelse af, hvorvidt koncentrationen er forenelig med fællesmarkedet. En sådan undersøgelse skal baseres på kriterierne i denne forordnings artikel 2 (se svaret på det næste spørgsmål).

2. Kommissionen har i henhold til artikel 2 i fusionsforordningen undersøgt, hvorvidt sammenslutningen har skabt eller styrket en dominerende stilling, hvorved den effektive konkurrence vil blive hæmmet væsentligt på fællesmarkedet eller på en væsentlig del af det, eller om IVG og HTA's overtagelse af den fælles kontrol med BBI skal eller vil medføre samordning af konkurrenceadfærden i virksomheder, der forbliver uafhængige. Dermed har Kommissionen vurderet sammenslutningens betydning på de forskellige markeder for driften af de lufthavne, som IVG, HTA og BBI i kraft af aktiebesiddelser direkte eller indirekte deltager i.

Yderligere detaljer kan fås i Kommissionens beslutning af 5. februar 2001, som findes på Internet på adressen www.europa.eu.int/comm/competition/mergers/cases.

3. I beslutningen af 5. februar 2001 erklærede Kommissionen sammenslutningen forenelig med fællesmarkedet efter artikel 6, stk. 1, litra b), i fusionsforordningen.

4. I sin beslutning overvejede Kommissionen alle aspekter ved sammenslutningen som forstået i fusionsforordningen dvs. IVG og HTA's fælles overtagelse af kontrollen med BBI i lyset af forordningen.

5. Under proceduren efter fusionsforordningen har Kommissionen ikke taget stillingen til lovligheden af den udbudsprocedure, der gik forud for sammenslutningen. Den havde ikke kompetence hertil ifølge forordningen, da det eneste formål med fusionskontrolproceduren som sagt var at fastslå, om en sammenslutning ville have en af de konsekvenser, der er nævnt i artikel 2 i fusionsforordningen (se svaret på det andet spørgsmål). Spørgsmålet om udbudsprocedurens lovlighed skal alene vurderes i henhold til de relevante bestemmelser om offentlige indkøb og antitrust, hvilket først og fremmest er en opgave for de nationale myndigheder og domstole.

6. Da fusionsanmeldelsen ikke giver anledning til alvorlig tvivl om foreneligheden med fællesmarkedet, erklærede Kommissionen, at sammenlægningen var forenelig med fællesmarkedet efter fusionsforordningens artikel 6, stk. 1, litra b), uden betingelser eller forpligtelser.

7. Nej (se svar på spørgsmål nr. 6).

(1) EFT L 395 af 30.12.1989.